Superligaen ruller igen, og første runde er nu overstået. De tre oprykkere, Vendsyssel FF, Vejle Boldklub og Esbjerg fB kom godt fra start, mens de danske mestre fra FC Midtjylland snublede hjemme mod AGF, og det gjorde FCK i endnu højere grad også i nationalarenaen mod AC Horsens. Brøndby vandt sikkert i Randers.

Vi har set nærmere på de individuelle præstationer i Superligaens premiererunde.

Her følger Rundens Hold i Superligaen for 1. spillerunde - sat op i en 4-4-2-opstilling:

Målmand: Aleksandar Jovanovic, AGF

Det er ikke mange målmænd, der kan prale af at have reddet et straffespark fra Jakob Poulsen, men Aleksandar Jovanovic blev en del af den eksklusive klub, da han pillede FCM-anføreren mod slutningen af premierekampen i Herning og dermed sikrede gæsterne et flot point mod de forsvarende mestre. Jovanovic får pladsen, men der var rigtig mange gode målmandspræstationer i første runde. Matej Delac stod fremragende for AC Horsens og kunne lige så nemt have fået Jovanovics plads. Også Marvin Schwäbe kom godt fra start i Brøndby-målet.

Højre back: Johan Larsson, Brøndby IF

Brøndby-anføreren var storspillende i sidste sæson, og han var også velkørende i de blå-gules premieresejr i Randers. Johan Larsson løb solen sort i højre side og krydrede blandt andet sin indsats med en assist til Ante Erceg.

Central forsvarer: Søren Reese, AC Horsens

Søren Reese bar anførerbindet i sin første kamp for AC Horsens, og lejesvenden fra FC Midtjylland var forrygende i debuten. Han svingede dirigentstokken og kom i vejen for rigtig mange FCK-angreb. Det er bestemt en spiller, der hører til i Superligaen.

Central forsvarer: Mads Greve, Vejle Boldklub

195 centimeter høje Mads Greve er en mållfarlig midstopper, og det viste han også med sin scoring mod Hobro. Greve lukkede samtidig godt af på egen halvdel og slap alt i alt rigtig fint fra sin første kamp i Danmarks bedste fodboldrække. Greve får pladsen lige foran Niklas Backman fra AGF.

Venstre back: Daniel Christensen, Vendsyssel FF

Det var ikke på venstre back, der blev leveret de helt store præstationer i første spillerunde, men Daniel Christensen leverede et fint comeback i dansk fodbold. "DC" passede sine pligter for Vendsyssel mod OB, og han bliver uden tvivl en vigtig mand for oprykkerne i denne sæson.

Højre midtbane: Kasper Kusk, AaB

AaB spillede ikke prangende i Haderslev, og Kasper Kusk kan ligeledes gøre det bedre, men de bedste spillere har det med at slå til, når det virkelig gælder, og det gjorde Kusk med scoringen direkte på frispark kort før tid. Den tidligere FCK'er fandt en vej til netmaskerne og sikrede nordjyderne tre vigtige point.

Central midtbane: Arbnor Mucolli, Vejle Boldklub

Det er en meget spændende spiller, der her har gjort sit indtog i Superligaen. Arbnor Mucolli turde tage styringen i en stor kamp for Vejle og spillede med en enorm udstråling trods sine 18 år. Vejle fik et tyndt straffespark i første halvleg, og desværre løb det så meget med opmærksomheden, at der slet ikke var fokus på den fantastiske atkion af Mucolli, som førte til situationen.

Central midtbane: Moses Opondo, Vendsyssel FF

Moses Opondo delte på ingen måde vandene med sin præstation i Vendsyssel FF's første Superliga-kamp i historien - han var indiskutabelt fremragende. Midtbanemanden fra Uganda både scorede og assisterede mod OB, og på den måde valgte han at fejre sin kontraktforlængelse med Superliga-oprykkerne.

Venstre midtbane: Mikkel Qvist, AC Horsens

Nogen Ballon d'Or-vinder bliver Mikkel Qvist aldrig, men hvis man skyder ham og AC Horsens i skoene, at han kun er med, fordi han kaster Nordeuropas længste indkast, er det ikke rigtigt. Qvist kan også spille fodbold, og det viste han i Telia Parken, hvor han assisterede begge de jyske mål. Først med brystkassen og senere med signaturen - et langt indkast.

Angriber: Ante Erceg, Brøndby IF

Brøndby IF har mistet en klasseangriber i Teemu Pukki, og det er Ante Erceg, der skal træde i finnens fodspor. Kroaten kom rigtig godt fra start i Randers, hvor han først scorede til 1-0 og i anden halvleg assisterede makkeren Kamil Wilczek. Ser spændende ud.

Angriber: Sebastian Czajkowski, Vendsyssel FF

Vendsyssel FF spottede tidligere på året Sebastian Czajkowski i 2. division, og søndag debuterede han så i Superligaen med et mål i 3-2-sejren over OB. Han skal blive spændende at følge i denne sæson, for oprykkerne kan ikke regne med at vade i chancer i kampene, så det er vigtigt med en skarp angriber.